Vízzel tüzet – Ammónium-nitrát és cink reakciója

Amint egy csepp víz éri ezt a keveréket, rögtön zöldes láng jelenik meg, nagy füstfelhő kíséretében. Ez egy régi recept és nagyszerű figyelemfelkeltő órai demonstrációs kísérlet.

Eszközök és vegyszerek
· szemvédelem

· porcelánmozsár

· konzervtető vagy fémdoboz

· hőálló alátét

· cseppentő

· ammónium-nitrát

· ammónium-klorid

· cinkpor: 34,5 gramm
Megjegyzések
(Az alább megadott mennyiségek helyett teljesen elegendő 4 g ammónium-nitrátot és 0,5 g ammónium-kloridot elporítani, majd összekeverni 4 g cinkporral. Éppen amiatt nem érdemes nagyobb mennyiségeket használni egyszerre, mert a keverék vízérzékeny és emiatt a levegő nedvességétől is beindulhat a reakció – mint ahogy az az alább lefordított szövegben is olvasható!)

Poríts el és keverj össze 14,0 g ammónium-nitrátot 1,5 g ammónium-kloriddal egy mozsárban, amíg finom porkeveréket nem kapsz. Amint a harmadik vegyszert, a 34,5 g cinkport hozzáadjuk, a keverék rendkívül vízérzékennyé válik. Ha nagy a levegő páratartalma, vagy a vegyszerek nedvesek, a keverék bármikor meggyulladhat. Javasolt tehát, hogy mielőtt hozzáadnánk a megfelelő mennyiségű cinkport, vigyük ki a szabadba (vagy az elszívófülke alá), arra az esetre, ha véletlenül meggyulladna. Mint mindig, kesztyű viselése és a szem megfelelő védelme szükséges. Egy picurka mennyiségű víz is meggyújthatja a keveréket. Azonnal fel kell használni, miután összekevertük, NEM SZABAD ÖSSZEKEVERVE TÁROLNI semennyi ideig, és tilos más vegyszerekkel összekeverni. Vegyél a keverékből egy teáskanálnyit. és képezz belőle egy kis kupacot a a földön vagy egy kerámiás dróthálón, esetleg egy porcelántálban vagy konzervdoboztetőn. Bizonyosodj meg róla előtte, hogy a talaj száraz, és nincsenek a közelben könnyen éghető dolgok (száraz fű, papír stb.) Nyomj egy kis bemélyedést a kupac tetejébe, és cseppents hozzá egy csepp vizet. GYORSAN LÉPJ HÁTRA! Egy pillanat múlva pezsegni kezd, sistereg, füstöl, és zöldes láng jelenik meg.

FIGYELMEZTETÉS: Tilos tárolni a keveréket! A levegőből magába szívhat annyi nedvességet, ami elég ahhoz, hogy magától meggyulladjon. Minden alkalommal az egész mennyiséget használd el, amit csináltál. Egyszerre sose készíts nagy mennyiséget belőle. Ne állítsd elő ezt a keveréket esős, párás napon.
A végbemenő kémiai reakciók:

1. Cl- (az NH4Cl-ból) katalizátorként viselkedik az NH4NO3 bomlásánál: 
Cl-
NH4NO3(sz) -----------------> N2O(g) + 2H2O(aq)

2. A víz autokatalitikus hatásával még több NH4NO3 bomlik.

3. A fejlődő reakcióhő megolvasztja az NH4NO3-ot, és energiát biztosít a cink oxidációjához. A bruttó reakció: 

Zn(s) + NH4NO3(s)------> N2(g) + ZnO(s) + 2H2O(g)
Módszertani elemzés:
A reakció nagyon látványos, hiszen intenzív és gyors, ráadásul színes lánggal, füsttel jár. Külön pikánssá teszi az a tény, hogy amíg a mindennapi életben azt szoktuk meg, hogy a víz és a tűz összeférhetetlenek, a víz kioltja a tüzet, s tűzoltáshoz rendszerint vizet használunk, itt ennek éppen az ellenkezője történik. Vizet adunk egy porkeverékhez, és ettől az lángra lobban. Ráadásul annak nagyon kis mennyiségétől, mindössze néhány cseppjétől.
A kísérlet bemutatható például a katalízis tanítása kapcsán annak demonstrálására, hogy a katalizátorból csak nagyon kis mennyiség szükséges, mert a reakció során visszakapjuk. (Bár a víz végül a keletkező gázokkal és füsttel együtt vízgőz formájában eltávozik.) Az is megfigyelhető, hogy a katalizátor lehetővé tesz egy olyan folyamatot, ami nélküle nem tudna végbemenni. A porkeverék önmagában nem reagál, de a legkisebb mennyiségű víz vagy nedvesség beindítja, mert egy másik, alacsonyabb aktiválási energiájú reakcióutat nyit meg. A reakcióban nemcsak a víz, hanem a kloridion is katalizátorként viselkedik.

A reakció közben nagy mennyiségű hő fejlődik, így a kísérlet alkalmas az exoterm reakciók demonstrálására is. A kísérlet a szervetlen kémia tanításakor a cink vagy a nitrátok reakcióinak kapcsán is fölhasználható. A redoxireakciókkal összefüggésben pedig az oxidációs számok alapján való értelmezése kitűnő problémafelvetési lehetőséget kínál. Ugyanis a reakció során az egy vegyületben lévő, de különböző oxidációs számú nitrogénatomok szinproporciója történik, miközben még a cink is oxidálódik.
A konkrét megvalósítást úgy képzeltem el, hogy a megadott kis mennyiségekkel elszívófülkében, vagy ha ilyen nincs, nyitott ablaknál a tanteremben, nagy fémlapon, a tanulókat biztonságos távolságba küldve (ez a kísérlet messziről is nagyon jól látszik!) mutatnám be. Előtte annyit mondanék, hogy most egy olyan kísérletet fogunk látni, ahol vízzel nem tüzet oltunk, hanem tüzet gyújtunk. A végbemenő reakció elemzését és rögzítését pedig a kísérlet megtekintése után tesszük meg a Power Point-os bemutató és természetesen táblavázlat segítségével.

